Grossistvirksomheden Sanistål A/S har gennem de seneste 10 år nedbragt antallet af arbejdsulykker med 90 procent, og modtager dermed årets Arbejdsmiljøpris i kategorien Arbejdsulykker. Artiklen fortsætter efter videoen Arbejdsmiljørådet oplyser i en pressemeddelse, hvordan virksomhedens vedholdende og systematiske indsats for at nedbringe antallet af ulykker, har haft imponerende effekt, og fortjener stor anerkendelse. - Resultaterne taler for sig selv. På 10 år har Sanistål A/S reduceret arbejdsulykkerne med 90 procent, hvilket ganske enkelt er imponerende. Resultaterne er opnået gennem en længerevarende systematisk indsats, hvor ledelsen og medarbejderne i fællesskab sætter mål og udpeger indsatsområder for arbejdsmiljøet. Og sikkerheds- og arbejdsmiljøkulturen er styrket gennem en bedre registrering af og opfølgning på ’nær-ved-ulykker’, siger Cristina Lage, formand for Arbejdsmiljørådet. En fælles indsats Ifølge direktør for Sanistål A/S, Christian B. Lund, skyldes det faldende antal arbejdsulykker god komminikation og en fælles indsats på tværs af virksomhedens afdelinger. - Vi har en kultur, hvor vi kan påtale adfærd, der ikke er ok. Vi har en regel om, at man ikke må gå rundt på lageret og tale i mobiltelefon. Man skal stå stille og tale. Så hvis jeg går rundt på lageret og taler i telefon, så er medarbejderne henne og sige til mig, at det må jeg altså ikke, lyder det fra Christian B. Lund. I 2009 havde virksomheden 82 arbejdsulykker på landsplan, og særligt dette tal blev incitamentet for deres, på daværende tidspunkt, nye udviklingsstrategi. I 2019 lød samme tal på arbejdsulykke-registreringen på otte.

Opsummering:
Efter virksomheden Sanistål A/S har nedbragt antallet af ulykker på arbejdspladsen, modtager de Arbejdsmiljøprisen 2020 i kategorien Arbejdsulykker.